**NÁRODNÁ RADA SLOVENSKEJ REPUBLIKY**

VIII. volebné obdobie

Návrh

**ZÁKON**

z ... 2023

**o meste Vysoké Tatry**

Národná rada Slovenskej republiky sa uzniesla na tomto zákone:

**Čl. I**

**§ 1**

**Úvodné ustanovenia**

1. Účelom zákona je pomáhať zachovaniu jedinečnosti územia mesta Vysoké Tatry (ďalej len „mesto“), zabezpečeniu jeho rozvoja, obnovy a účelu, pre ktorý historicky vzniklo.
2. Mesto je samostatný územný samosprávny a správny celok Slovenskej republiky; združuje osoby, ktoré majú na jeho území trvalý pobyt. Je centrom pohoria Vysoké Tatry, národného symbolu Slovenska a Slovákov žijúcich doma aj v zahraničí.
3. Územie mesta je chránené podľa osobitného predpisu.[[1]](#footnote-1))

**§ 2**

**Územie mesta**

1. Územie mesta tvoria katastrálne územia Štrbské Pleso, Starý Smokovec a Tatranská Lomnica.
2. Mesto sa člení na mestské časti: Podbanské, Štrbské Pleso, Vyšné Hágy, Nová Polianka, Tatranská Polianka, Tatranské Zruby, Nový Smokovec, Starý Smokovec, Horný Smokovec, Dolný Smokovec, Tatranská Lesná, Tatranská Lomnica, Tatranské Matliare, Kežmarské Žľaby a Tatranská Kotlina.
3. Územie mesta je nedeliteľné. Deliť ho možno len spôsobom podľa osobitného predpisu.[[2]](#footnote-2))
4. Mestské časti nevykonávajú svoju vlastnú územnú samosprávu a nie sú osobitnými právnickými osobami.

**§ 3**

**Spolupráca s inými subjektmi územnej samosprávy**

Vo veciach cestovného ruchu a v iných veciach spoločného záujmu sa medzi mestom a okolitými obcami a medzi mestom a samosprávnymi krajmi postupuje podľa vzájomnej dohody.[[3]](#footnote-3)

**§ 4**

**Finančné zabezpečenie**

1. Na ochranu a rozvoj územia mesta Vysoké Tatry a okolia v oblastiach rozvoja turizmu, klimatickej liečby, vytvorenia konkurencieschopnej, medzinárodne uznávanej destinácie cestovného ruchu, zabezpečenia podpory spoločensko-kultúrneho a ekologicky trvalo udržateľného ľudského a hospodárskeho rozvoja, plnenia samosprávnych funkcií mesta spojených s celoročnou údržbou miestnych komunikácií, chodníkov, parkovísk, údržbou dopravného značenia, údržbou verejnej zelene, prevádzkou a údržbou verejného osvetlenia, odstránenia nepriaznivých následkov klimatických podmienok, podpory športu a zaistenia bezpečnosti sa každoročne poskytne dotácia z rozpočtovej kapitoly Všeobecná pokladničná správa Ministerstva financií Slovenskej republiky (ďalej len „dotácia“).
2. Dotácia na zabezpečenie úloh, rozvoja a funkcií podľa odseku 1 sa poskytne na príslušný rozpočtový rok samosprávy v maximálnej výške 850 000 eur.
3. Ministerstvo financií Slovenskej republiky (ďalej len „ministerstvo“) poskytuje dotáciu na základe žiadosti predloženej ministerstvu najneskôr do 31. januára kalendárneho roka, na ktorý má byť dotácia poskytnutá. V žiadosti sa uvedenie výška sumy, ktorú mesto požaduje.
4. Výška dotácie na zabezpečenie úloh, rozvoja a funkcií podľa odseku 1 sa poskytne v každom rozpočtovom roku minimálne vo výške zodpovedajúcej výške dotácie poskytnutej v predchádzajúcom rozpočtovom roku.
5. Ministerstvo poskytuje dotáciu na základe žiadosti podľa odseku 3 do konca kalendárneho mesiaca nasledujúceho po kalendárnom mesiaci podľa odseku 3.
6. Mesto je povinné predložiť ministerstvu správu o hospodárení s dotáciou za predchádzajúci rok každoročne najneskôr do 30. apríla v listinnej podobe a v elektronickej podobe. Ministerstvo zverejňuje správu o hospodárení s dotáciou na svojom webovom sídle.
7. Štát je oprávnený vykonávať kontrolu hospodárenia s dotáciou podľa osobitných predpisov.[[4]](#footnote-4)) V prípade porušenia finančnej disciplíny pri nakladaní s dotáciou sa postupuje podľa osobitného predpisu.[[5]](#footnote-5))

**§ 5**

**Záverečné ustanovenia**

1. Na právne postavenie a hospodárenie mesta sa vzťahujú osobitné predpisy,[[6]](#footnote-6)4) ak nie je v tomto zákone ustanovené inak.

**§ 6**

Tento zákon nadobúda účinnosť 1. januára 2024.

1. ) Zákon č. 543/2002 Z. z. o ochrane prírody a krajiny v znení neskorších predpisov. [↑](#footnote-ref-1)
2. ) § 2 ods. 3 zákona Slovenskej národnej rady č. 369/1990 Zb. o obecnom zriadení v znení neskorších predpisov. [↑](#footnote-ref-2)
3. ) § 20 a nasl. zákona Slovenskej národnej rady č. 369/1990 Zb. v znení neskorších predpisov.

   § 7 zákona č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov. [↑](#footnote-ref-3)
4. ) Napríklad zákon Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov, zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov. [↑](#footnote-ref-4)
5. ) § 31 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. [↑](#footnote-ref-5)
6. 4) Napríklad zákon Slovenskej národnej rady č. 369/1990 Zb. v znení neskorších predpisov, zákon Slovenskej národnej rady č. 138/1991 Zb. o majetku obcí v znení neskorších predpisov, zákon č. 523/2004 Z. z. o rozpočtových pravidlách verejnej správy v znení neskorších predpisov, zákon č. 582/2004 Z. z. o miestnych daniach a o miestnom poplatku za komunálne odpady a drobné stavebné odpady v znení neskorších predpisov, zákon č. 583/2004 Z. z. o rozpočtových pravidlách územnej samosprávy v znení neskorších predpisov [↑](#footnote-ref-6)